Predkladacia správa

             Návrh zákona, ktorým sa mení a dopĺňa zákon č. 190/2003 Z. z. o strelných zbraniach a strelive a  o  zmene a  doplnení niektorých zákonov v znení neskorších predpisov sa predkladá na základe uznesenia vlády  č. 573 z 31. augusta 2010.  
 
      Cieľom predloženého návrhu zákona je sprísniť podmienky na získanie zbrojného preukazu, a jednak obmedziť držanie a používanie samočinných zbraní a samonabíjacích palných zbraní, ktoré majú rovnaký alebo podobný vzhľad ako samočinná zbraň alebo ktorá bola konštrukčne odvodená alebo upravená zo samočinnej zbrane. Predložený návrh zákona skracuje platnosť zbrojného preukazu z desať rokov na päť rokov a ustanovuje obligatórnu  povinnosť  žiadateľov o zbrojný preukaz podrobiť sa v rámci posudzovania zdravotnej spôsobilosti aj vyšetreniu klinickým psychológom. Návrh zákona ďalej preraďuje samonabíjacie palné zbrane, ktoré majú rovnaký alebo podobný vzhľad ako samočinná zbraň alebo ktoré boli konštrukčne odvodené alebo upravené zo samočinnej zbrane z kategórie zbraní B do kategórie A, teda do kategórie zakázaných zbraní a spolu so samočinnými zbraňami zakazuje ich držbu. 
 
            Doložka vybraných vplyvov je uvedená v dôvodovej správe. Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná.